Rajecká Lesná

Rajecká Lesná je obec na Slovensku v okrese Žilina. V roku 1900 sa súčasťou obce stala osada Trstená. Rajecká Lesná je známe pútnické miesto asi 26 km južne od Žiliny. Od roku 1999 sa obec stala centrom prijímania Vianočnej pošty adresovanej Ježiškovi.

Polohopis 
Obec leží v južnej časti Rajeckej kotliny, na západnom úpätí Lúčanskej Malej Fatry. Zástavba prebieha v údolí riečky Lesnianky, pravostranného prítoku Rajčanky, miestna časť Trstená sa rozkladá na opačnom, ľavom brehu Rajčanky, asi 0,5 km severozápadne. Medzi oboma časťami vedie okrajom obce spojnica Žiliny a Prievidze, cesta cesta I/64, z ktorej odbočuje cesta III. triedy 2111, obsluhujúca jej územie. Asfaltová cesta vedie až do rekreačnej lokality Žiar v Rajeckolesnianskej doline, poľnou cestou je dostupná aj susedná obec Ďurčiná. Na západnom okraji obce je vybudovaný výrobný závod spoločnosti Kofola.

Dejiny 
Najstaršia dochovaná písomná zmienka o osade „Friwald“ pochádza z listiny Stibora zo Stiboríc, ktorý v roku 1413 udelil v nej za verné služby dedičné richtárstvo Michalovi Valachovi. Keďže urbársky súpis Lietavského panstva Frivald v roku 1393 nespomína, vznik obce sa datuje medzi roky na prelome 14. a 15. storočia. Z názvu obce, pochádzajúceho z nemeckého „Freidwald“ (slobodný les alebo voľný les), možno usudzovať, že okolie bolo lesnatým územím bez zaťaženia platiť nejaké poplatky. Z roku 1536 pochádza zmienka o spustošení a vypálení obce cisárskym vojskom, ktoré obsadilo časť severozápadného Slovenska. V roku 1587 vydal Juraj Turzo darovaciu listinu pre Jána Frivaldského, ktorému potvrdil získanie dedičného richtárstva vo Frivalde, keďže rod Michala Valacha vymrel po meči. Lietavskému panstvu patrilo toto územie do roku 1626, kedy ho získala rodina Turzovcov, Frivaldskí si udržali dedičné richtárstvo až do zrušenia tohto inštitútu v 18. storočí. 

Frivald je v písomnostiach hojne uvádzaný hneď po Rajci, čo napovedá o jeho význame. Kánonická vizitácia zo 17. storočia zaraďuje osadu Frivald medzi malé sídla, obkolesenú hustým lesom a prístupnú úzkou cestou. V roku 1625 tu vlastnili synovia Jána Frivaldského mlyn, pílu a sladovňu, od roku 1604 v osade stál majer, ktorý v roku 1627 získal od Turzovcov rod Révajovcov. V roku 1720 žilo vo Frivalde 18 roľníkov a v roku 1864 63 zemanov.

Odľahlá poloha obce spôsobovala pomalé prenikanie novodobých výdobytkov, aj preto sa zachovalo viacero dreveníc a najmä tradície. V súčasnosti je však už aj Frivald, medzičasom premenovaný na Rajeckú Lesnú, pomerne modernou obcou s rozvíjajúcim sa cestovným ruchom. Okrem turistov sem návštevníkov láka unikátny Slovenský betlehem a Bazilika Narodenia Panny Márie so sochou Frivaldskej Panny Márie zo 16. storočia. Frivald je významným pútnickým miestom, čomu slúž aj kalvária s krížovou cestou. Pôvodne stál v obci stredoveký kostolík z konca 13. storočia, z ktorého sa zachovala už len svätyňa.

Pamiatky 
 Bazilika Narodenia Panny Márie
 kaplnka zaniknutého Kostola Panny Márie – Kráľovnej anjelov so zachovanými maľbami (prebieha obnova)

Turizmus 
 po  turistickej trase z rázcestia na ceste I/64 Rajeckolesnianskou dolinou do sedla pod Úplazom na hrebeni Lúčanskej Malej Fatry
 po  značke z rázcestia Široká v Rajeckolesnianskej doline do Vríčanského sedla a odtiaľ  po hrebeni na Kľak
 po sivej turistickej značke z rázcestia na hlavnej ceste Suchou dolinou na rázcestie Suchá dolina, záver nad Domanižou

Pozri aj 
 Lesnianka
 Rajeckolesnianska dolina
 Zoznam pútnických miest na Slovensku
 Zoznam kultúrnych pamiatok v obci Rajecká Lesná
 Medzinárodná Mariánska turistická trasa
 Slovenská mariánska cesta

Referencie

Iné projekty

Externé odkazy 
 www.apsida.sk - profil stredovekého kostola

Zdroj 
 Oficiálne stránky obce Rajecká Lesná

 
Obce okresu Žilina